## Odluka Ustavnog suda Republike Hrvatske broj:U-IIIA-4007/2005 od 13. ožujka 2008.

### NN 48/2008 (28.4.2008.), Odluka Ustavnog suda Republike Hrvatske broj:U-IIIA-4007/2005 od 13. ožujka 2008.

# USTAVNI SUD REPUBLIKE HRVATSKE

**1631**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Agata Račan, predsjednica Vijeća, te suci Snježana
Bagić, Ivan Matija, Jasna Omejec, Aldo Radolović i Nevenka Šernhorst, članovi
Vijeća, odlučujući o ustavnoj tužbi koju je podno L. P. iz D., na sjednici
održanoj 13. ožujka 2008. godine, jednoglasno je donio

## ODLUKU

I. Ustavna tužba se usvaja.
II. Županijski sud u Dubrovniku dužan je donijeti odluku u predmetu koji se vodi
pred tim sudom pod poslovnim brojem: Gž-447/08, u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst),
podnositelju ustavne tužbe, L. P. iz D., P. Z. 5, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine« broj 41/01. – pročišćeni tekst) u iznosu od 14.000,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je 3. listopada 2005., na temelju članka 63. Ustavnog zakona o
Ustavnom sudu Republike Hrvatske (»Narodne novine« broj 99/99., 29/02. i 49/02.
– pročišćeni tekst, u daljnjem tekstu: Ustavni zakon), podnio ustavnu tužbu
smatrajući da mu je nerazumno dugim trajanjem parničnog postupka, koji se vodi
pred Općinskim sudom u Dubrovniku pod brojem: P-365/96, povrijeđeno ustavno
pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Dubrovniku, te uvida u presliku spisa Općinskog suda u Dubrovniku broj: P-365/96
utvrdio sljedeće činjenice koje su pravno relevantne za odlučivanje o povredi
ustavnog prava podnositelja, zajamčenog člankom 29. stavkom 1. Ustava.
Podnositelj je 20. svibnja 1996. zajedno s drugim tužiteljima, podnio tužbu
protiv Grada Dubrovnika, radi isplate.
Do 5. studenoga 1997. održana su dva ročišta (18. lipnja 1996. i 9. srpnja
1996.).
Nakon 5. studenoga 1997. ročište je održano 13. travnja 1999.
Podneskom od 14. veljače 2000. podnositelj je požurio postupanje suda.
Ročišta su održana 23. ožujka 2000., 5. listopada 2000., 28. studenoga 2000. i
11. svibnja 2001.
Dopisom od 14. svibnja 2001. sud je od Dubrovačko-neretvanske županije zatražio
dostavu dokumentacije koja je dostavljena 7. lipnja 2001.
Na ročištu održanom 11. rujna 2001. određeno je provođenje građevinskog
vještačenja.
Tužitelji su 28. rujna 2001. uplatili predujam za troškove vještačenja.
Dopisom od 16. siječnja 2002. građevinski vještak je izvijestio sud da nije u
mogućnosti provesti vještačenje zbog nepostojanja službeno utvrđenih
koeficijenata za revalorizaciju utvrđenih vrijednosti i cijena.
Rješenjem od 1. veljače 2002. sud je odredio provođenje financijskog vještačenja
te pozvao vještaka da preuzme spis.
Dopisom od 17. svibnja 2002. vještak je obavijestio sud da nije u mogućnosti
provesti vještačenje.
Ročišta su održana 18. rujna 2002., 16. listopada 2002. i 20. studenoga 2002.
Podnescima od 10. travnja 2003., 5. svibnja 2003., 28. svibnja 2003., 27. lipnja
2003., 11. srpnja 2003., 6. listopada 2003., 6. studenoga 2003., 5. prosinca
2003., 22. prosinca 2003., 5. siječnja 2004., 22. siječnja 2004., 6. veljače
2004., 23. veljače 2004., 8. ožujka 2004., 22. ožujka 2004., 8. travnja 2004.,
22. travnja 2004. i 6. svibnja 2004. podnositelj je požurivao postupanje suda.
Na ročištu održanom 27. svibnja 2004. određeno je provođenje građevinskog
vještačenja.
Rješenjem od 26. srpnja 2004. sud je pozvao vještaka da preuzme spis.
Podnescima od 2. kolovoza 2004., 20. kolovoza 2004., 8. rujna 2004., 4.
listopada 2004., 21. listopada 2004., 5. studenoga 2004., 22. studenoga 2004.,
6. prosinca 2004., 22. prosinca 2004., 7. siječnja 2005., 21. siječnja 2005., 7.
veljače 2005., 21. veljače 2005., 7. ožujka 2005., 21. ožujka 2005. i 6. travnja
2005. podnositelj je požurivao zakazivanje ročišta.
Dopisima od 18. travnja 2005., 24. travnja 2006. i 7. lipnja 2006. sud je
požurivao vještaka na dostavu nalaza i mišljenja.
Vještak je dostavio nalaz i mišljenje 20. lipnja 2006. godine.
Ročišta su održana 20. srpnja 2006., 11. rujna 2006., 9. listopada 2006., 13.
studenoga 2006., 28. ožujka 2007., 4. travnja 2007., 23. travnja 2007., 28.
svibnja 2007. te 2. srpnja 2007.
Na ročištu održanom 3. rujna 2007. glavna rasprava je zaključena te je sud donio
presudu broj: P-365/96 kojom je djelomično usvojio tužbeni zahtjev tužitelja.
Spis se povodom žalbe nalazi na Županijskom sudu u Dubrovniku gdje se vodi pod
brojem Gž-477/08.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je Općinskom sudu u Dubrovniku podnijeta 20. svibnja 1996.
Međutim duljina postupka uzima se u obzir od 5. studenoga 1997. kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst i 8/99. – ispravak;
u daljnjem tekstu: Konvencija). Protokol broj 12 na snazi je u odnosu na
Republiku Hrvatsku od 1. travnja 2005. (Zakon o potvrđivanju Protokola br. 12 uz
Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 14/02. i Objava o stupanju na snagu Protokola br. 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 9/05.), a Protokol broj 13 od 1. srpnja 2003. (Zakon
o potvrđivanju Protokola br. 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine –
Međunarodni ugovori«, broj 14/02. i Objava o stupanju na snagu Protokola br. 13
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 13/03.).
U članku 6. stavku 1. Konvencije jamči se svakome pravo da radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba u ovom predmetu podnesena je 3. listopada 2005., a do tog dana
postupak nije pravomoćno okončan, pa Ustavni sud utvrđuje da je do dana
podnošenja ustavne tužbe postupak trajao ukupno devet (9) godina, četiri (4)
mjeseca i trinaest (13) dana, a od dana stupanja na snagu Konvencije do dana
podnošenja ustavne tužbe postupak je trajao sedam (7) godina, deset (10) mjeseci
i dvadeset osam (28) dana.

4.2. POSTUPANJE NADLEŽNOG SUDA

Postupak se u razmatranom, pravno relevantnom razdoblju, vodio pred Općinskim
sudom u Dubrovniku koji je održao deset ročišta. Sud je u razmatranom razdoblju
bio neaktivan od 5. studenoga 1997. do 13. travnja 1999. (jednu godinu, pet
mjeseci i osam dana), zatim od 20. studenoga 2002. do 27. svibnja 2004. (jednu
godinu, šest mjeseci i dva dana) te od 26. srpnja 2004. do 3. listopada 2005.,
to jest do podnošenja ustavne tužbe (jednu godinu, dva mjeseca i sedam dana).
Spis se nalazi na Županijskom sudu u Dubrovniku gdje se vodi pod brojem: Gž-477/08

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Ocjena je Ustavnog suda da podnositelj nije pridonio duljini trajanja postupka,
naprotiv brojnim je podnescima požurivao postupanje suda.

4.4. SLOŽENOST SUDSKOG PREDMETA

Prema utvrđenju Ustavnog suda, radi se o složenijem predmetu u kojemu je bilo
potrebno utvrditi vrijednost zemljišta i građevinskih radova, međutim ta
okolnost ne može opravdati dosadašnju duljinu postupka koji još nije pravomoćno
okončan kao niti činjenicu neaktivnosti suda u ukupnom razdoblju duljem od
četiri godine.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio
dulje od sedam godina te da je sud bio neaktivan u duljim razdobljima. Imajući u
vidu ukupno trajanje postupka, izrazito neučinkovito postupanje suda, te
okolnost da se postupak do podnošenja ustavne tužbe čitavo vrijeme vodio pred
sudom prvog stupnja, Ustavni sud nalazi da je povrijeđeno pravo podnositelja na
suđenje u razumnom roku, zajamčeno člankom 29. stavkom 1. Ustava Republike
Hrvatske.
Stoga je u smislu odredbe članka 63. Ustavnog zakona o Ustavnom sudu Republike
Hrvatske, donijeta odluka kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj. Određujući visinu naknade u konkretnom slučaju, Ustavni sud je uzeo u
obzir i trajanje ustavnosudskog postupka u ovom predmetu.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Županijskog suda u Dubrovniku dužan je dostaviti Ustavnom sudu
pisanu obavijest o datumima donošenja i otpreme odluke u roku osam (8) dana od
dana njene otpreme, a najkasnije osam (8) dana od isteka roka određenog u točki
II. izreke ove odluke. Ovaj nalog temelji se na članku 31. stavcima 4. i 5.
Ustavnog zakona.

Broj: U-IIIA-4007/2005
Zagreb, 13. ožujka 2008.

USTAVNI SUD REPUBLIKE HRVATSKE
Predsjednica Vijeća
**Agata Račan**, v. r.

Odluka, NN 48/2008-1631
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)